FÆLLES HOLDNING af 14. december 1998 fastlagt af Rådet på grundlag af artikel J.2 i traktaten om Den Europæiske Union, vedrørende restriktive foranstaltninger over for personer i Forbundsrepublikken Jugoslavien, der modarbejder de uafhængige medier (98/725/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Rådet fordømte i sine konklusioner af 26. oktober 1998 Forbundsrepublikken Jugoslaviens (FRJ) myndigheders indgreb over for de uafhængige medier;

det serbiske parlaments vedtagelse af lovgivningen om offentlig information, der især tager sigte på ikke-statskontrollerede medier, er i strid med internationalt accepterede normer og er endnu et skridt i undertrykkelsen af de demokratiske principper;

Rådet gentog i sine konklusioner af 9. november 1998, at Den Europæiske Union er fast besluttet på at støtte demokratiet og ytringsfriheden i FRJ, og henstillede til de jugoslaviske og serbiske myndigheder, at de bringer deres medielovgivning i overensstemmelse med Europarådets standarder;

Rådet enedes i sine konklusioner af 7. december 1998 om et forbud mod udstedelse af visa til de jugoslaviske og serbiske myndigheder, der er ansvarlige for undertrykkelsen af de uafhængige medier i FRJ, og var enigt om, at der samtidigt med denne foranstaltning skulle gives støtte til de uafhængige medier;

dette visumforbud vil blive hævet, så snart FRJ opgiver de undertrykkende foranstaltninger over for de uafhængige medier -

FASTLAGT FØLGENDE FÆLLES HOLDNING:

Artikel 1

1. Navnene på de personer, der er opført på listen i bilaget, og som er blevet udpeget som ansvarlige for affattelsen og gennemførelsen af den serbiske medielovgivning, eller som har udtalt sig til fordel herfor eller draget politisk fordel heraf, vil blive udsendt, så det sikres, at de pågældende ikke får indrejsetilladelse til medlemsstaternes område.

2. Yderligere højtstående jugoslaviske og serbiske repræsentanter med ansvar for de undertrykkende foranstaltninger over for de uafhængige medier vil blive tilføjet til listen i bilaget, såfremt FRJ's myndigheder ikke efterkommer Den Europæiske Unions krav. Rådet vil ajourføre listen på baggrund af udviklingen i FRJ.

Artikel 2

Rådet ophæver denne fælles holdning, når de foranstaltninger, der er truffet til at undertrykke medierne i FRJ, ophæves.

Artikel 3

Denne fælles holdning får virkning på dagen for dens vedtagelse.

Artikel 4

Denne fælles holdning offentliggøres i Tidende.

Udfærdiget i Bruxelles, den 14. december 1998.

På Rådets vegne

W. MOLTERER

Formand

BILAG

Vojislav Seselj, den serbiske vicepremierminister

Aleksandar Vucic, den serbiske informationsminister

Miljkan Karlicic, sekretær for den serbiske informationsminister

Dusanka Djogo-Antonovic, sekretær for den serbiske informationsminister

Miodrag Popovic, sekretær for den serbiske informationsminister

Dragolljub Jankovic, den serbiske justitsminister

Gorica Gajevic, SPS, generalsekretær

Zeljko Simic, SPS

Zivota Zvetkovic, SPS

Ivica Dacic, SPS, talsmand

Slavko Veselinovic, SPS, leder af Informations- og Propagandarådet i SPS's bestyrelse

Stevo Dragisic, SRS

Tomislav Nikolic, SRS, stedfortrædende medlem af det serbiske parlament

Natasa Jovanovic, regionsleder for SRS, Sumadija

Milovan Bojic, JUL, stedfortrædende medlem af det serbiske parlament

Zivorad Djordjevic, JUL, redaktør for »Borba«-avisen

Ivan Markovic, JUL, talsmand

Milorad Radevic, leder af »Den Patriotiske Føderation Beograd«, chef for de serbiske arkiver, sagsøger den 23. oktober 1998.

Bratislava Buba-Morina, JUL, flygtningekommissær i Serbien, leder af den jugoslaviske kvindeliga, sagsøger den 7. november 1998.